Arvo Pärdi 75. sünnipäevaaastat tähistati tänavu ka Istanbulis. 38. Rahvusvahelise Istanbuli muusikafestivali raames toimus ajaloolises Hagia Irene kirik-muuseumis helilooja autorikontsert. Kontserdil tuli esiettekandele kahe Euroopa  kultuuripealinna - Istanbul 2010 ja Tallinn 2011 - koostöös tellitud uus teos "Aadama itk". Mitu aastat ettevalmistatud "Aadama itk" tõukub kahte suurt religiooni, kristlust ja islamit sümboolselt ühendavast lülist, jutustades mõlema religiooni ühisest esiisast Aadamast. Teos põhineb ortodoksi munga püha Siluani (1866-1938) samanimelisel proosapoeemil, kus Aadam itkeb kaotatud paradiisi pärast. "Maailmas on palju maid, kõik nad on erinevad ja mida edasi, seda erinevamad. Ja on kohutav, kui nad muutuvad erinevaks halvas  mõttes. Tahtsin puudutada seda punkti, kus asi halvemaks minema hakkas," põhjendas Pärt oma valikut. ETV filmigrupp jälgis kahe riigi muusikute ühiseid jõupingutusi selle tähendusrikka teose sünni juures. Kontserdi eel antakse heliloojale üle elutööpreemia.  Istanbuli Borusan Sümfooniaorkester ja Eesti Filharmoonia kammerkoor (dirigent Tõnu Kaljuste) ning Vox Clamantis (dirigent Jaan Eik Tulve) esitavad veel Pärdi teoseid "Orient ja Occident", "Alleluia Tropus", "Most Holy Mother of God", "Te Deum" ja  "Da Pacem".